cyanic-selkie/wikianc huggingface dataset:
เนอิอาฟู
เนอิอาฟู เป็นเมืองที่มีขนาดใหญ่เป็นอันดับที่ 2 ในประเทศตองงาและเป็นศูนย์กลางการบริหารเขตการปกครองวาวาอู เนอิอาฟูมีประชากรประมาณ 6,000 คน ตั้งอยู่ทางตอนใต้ของเกาะวาวาอูซึ่งอยู่ทางตอนเหนือของประเทศ ในปัจจุบันเนอิอาฟูเป็นศูนย์กลางทางเศรษฐกิจ การปกครอง การศึกษา การธนาคารและการสาธารณสุขของเขตการปกครองวาวาอู
มาร์ติน โอนีลล์
มาร์ติน ฮิว ไมเคิล โอนีลล์ (Martin Hugh Michael O'Neill) เกิดเมื่อวันที่ 1 มีนาคม ค.ศ. 1952 ในเมืองคิลเร ไอร์แลนด์เหนือ โอนีลล์เป็นผู้จัดการทีมคนหนึ่งของสกอตแลนด์ที่เคยประสบความสำเร็จมาแล้วหลายครั้ง โดยเขาเคยนำเลสเตอร์ซิตีได้แชมป์ลีกคัพถึง 2 สมัย และโด่งดังมาก ๆ สมัยที่คุมเซลติก โดยในช่วงปี ค.ศ. 2001 โอนีลล์นำเซลติกคว้าแชมป์ 3 แชมป์ใน 1 ฤดูกาล ปัจจุบันโอนีลล์เป็นผู้จัดการทีมของสโมสรฟุตบอลซันเดอร์แลนด์ โอนีลล์เป็นผู้จัดการทีมคนเดียวของซันเดอร์แลนด์ในพรีเมียร์ลีก ฤดูกาล 2011-12 ที่พาทีมของเขาขึ้นชั้นจากทีมท้ายกลางตาราง (อันดับที่ 15) ขึ้นมาอยู่ในอันดับที่ 8 ในช่วงเวลาแค่ 1 เดือน ซึ่งผลนี้ทำให้เขาได้รับรางวัลผู้จัดการทีมยอดเยี่ยมในเดือนธันวาคม ค.ศ. 2011
อาเลมาเยฮู อะตอมซา
อาเลมาเยฮู อะตอมซา (Alemayehu Atomsa; อัมฮารา: ; 12 กุมภาพันธ์ ค.ศ. 1969 – 6 มีนาคม ค.ศ. 2014) เป็นนักการเมืองชาวเอธิโอเปีย ผู้ทำหน้าที่เป็นประธานภูมิภาคโอโรมาซึ่งเป็นภูมิภาคที่ใหญ่ที่สุดของประเทศ ตั้งแต่ ค.ศ. 2010 จนกระทั่งลาออกเนื่องจากการเจ็บป่วยใน ค.ศ. 2014 จากนั้น เขาได้เสียชีวิตที่กรุงเทพมหานคร ในวันที่ 6 มีนาคม ค.ศ. 2014
การเจ็บป่วยและเสียชีวิต
อาเลมาเยฮูเสียชีวิตในวันที่ 6 มีนาคม ค.ศ. 2014 ที่โรงพยาบาลบำรุงราษฎร์ ในกรุงเทพมหานคร ช่วงเวลาตี 1 ภายหลังได้รับการรักษาในช่วงห้าสัปดาห์ก่อน โดยมีสาเหตุการเสียชีวิตที่ได้รับการกล่าวถึงคือไข้รากสาดใหญ่ บางแหล่งที่มาของฝ่ายค้านได้มุ่งเสนอว่าได้มีการทำผิดกติกาการดำรงตำแหน่งในช่วงที่เขาเสียชีวิต โดยที่เขายังคงดำรงตำแหน่งทางการเมืองเพื่อรณรงค์ต่อต้านการทุจริต
วัดบางคูวัดนอก
วัดบางคูวัดนอก เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ริมคลองบางคูวัดและแม่น้ำเจ้าพระยา ในตำบลบางคูวัด อำเภอเมืองปทุมธานี จังหวัดปทุมธานี มีที่ดินที่ตั้งวัดเนื้อที่ 5 ไร่ 2 งาน 6 ตารางวา
วัดบางคูวัดนอกสร้างขึ้นเมื่อประมาณ พ.ศ. 2312 สันนิษฐานว่าชาวมอญที่อพยพจากเมืองร่างกุ้งช่วยกันสร้างขึ้น เนื่องจากมีเจดีย์ที่เป็นรูปทรงมอญ นอกจากนี้ชาวบ้านยังนิยมเรียกอีกชื่อว่า วัดปากคลอง ตามลักษณะภูมิประเทศที่ตั้งวัด ได้รับพระราชทานวิสุงคามสีมาเมื่อวันที่ 23 มีนาคม พ.ศ. 2533 เขตวิสุงคามสีมา กว้าง 7 เมตร ยาว 15 เมตร
อาคารเสนาสนะประกอบด้วย อุโบสถ กว้าง 7 เมตร ยาว 15 เมตร สร้างเมื่อ พ.ศ. 2530 เป็นอาคารคอนกรีตเสริมเหล็ก ศาลาการเปรียญ กว้าง 15 เมตร ยาว 24 เมตร สร้างเมื่อ พ.ศ. 2535 เป็นอาคารคอนกรีตเสริมเหล็ก หอสวดมนต์ กว้าง 8 เมตร ยาว 15 เมตร สร้างเมื่อ พ.ศ. 2513 กุฏิสงฆ์ จำนวน 6 หลัง และเจดีย์ทรงมอญที่สันนิษฐานว่า สร้างในสมัยพระบาทสมเด็จพระจอมเกล้าเจ้าอยู่หัว มีองค์ระฆังอวบอ้วนคล้ายทรงดอกบัวตูม ปูชนียวัตถุ ได้แก่ พระประธานประจำอุโบสถ ปางสมาธิ ขนาดหน้าตักกว้าง 59 นิ้ว สูง 69 นิ้ว สร้างเมื่อ พ.ศ. 2524 และพระประธานประจำศาลาการเปรียญ ปางสมาธิ ขนาดหน้าตักกว้าง 57 นิ้ว สูง 59 นิ้ว สร้างเมื่อ พ.ศ. 2525
ไตรทิพย์สุดา วิเศษกุล
ไตรทิพย์สุดา วิเศษกุล (เดิม: หม่อมเจ้าไตรทิพย์สุดา เกษมสันต์; 30 มกราคม พ.ศ. 2453 – 21 มกราคม พ.ศ. 2557) เป็นพระธิดาในพระเจ้าบรมวงศ์เธอ กรมหลวงพรหมวรานุรักษ์ กับหม่อมอั๋น เกษมสันต์ ณ อยุธยา
พระประวัติ
หม่อมเจ้าไตรทิพย์สุดา เกษมสันต์ มีพระนามลำลองว่า ท่านหญิงไอซ์ เป็นพระธิดาลำดับที่ 53 ในพระเจ้าบรมวงศ์เธอ กรมหลวงพรหมวรานุรักษ์ และลำดับที่ 5 ในหม่อมอั๋น เกษมสันต์ ณ อยุธยา ประสูติเมื่อวันที่ 30 มกราคม พ.ศ. 2452 (แบบสากลคือ พ.ศ. 2453) มีโสทรภาดาและโสทรภคินีรวมห้าองค์ คือ หม่อมเจ้าวิมลมาศ เกษมสันต์, หม่อมเจ้าวรรณวิจิตร เกษมสันต์, หม่อมเจ้าลักษณากร เกษมสันต์, หม่อมเจ้าพรพิพัฒน์ เกษมสันต์ และหม่อมเจ้าเกษมพันธ์พิสุทธ์ เกษมสันต์
หม่อมเจ้าไตรทิพย์สุดาทรงกราบบังคมทูลลาออกจากฐานันดรศักดิ์แห่งพระราชวงศ์เมื่อวันที่ 26 มีนาคม พ.ศ. 2478 เพื่อสมรสกับสุรินทร์ วิเศษกุล (อดีตปลัดกระทรวงคมนาคม) มีโอรสและธิดาสองคน คือ สมเกษม วิเศษกุล และวลัยทิพย์ ชาติสุวรรณ
ไตรทิพย์สุดา วิเศษกุล ถึงชีพิตักษัย ณ โรงพยาบาลเลิดสิน เมื่อวันที่ 21 มกราคม พ.ศ. 2557 สิริชันษา 103 ปี พระบาทสมเด็จพระมหาภูมิพลอดุลยเดชมหาราช บรมนาถบพิตร ทรงพระกรุณาโปรดเกล้าฯ พระราชทานพระพิธีธรรมสวดพระอภิธรรมศพ ณ วัดพระศรีมหาธาตุวรมหาวิหาร ถึงวันที่ 28 มกราคม ปีเดียวกัน และพระราชทานเพลิงศพในวันต่อมา นับเป็นหม่อมเจ้าองค์สุดท้ายของราชสกุลเกษมสันต์
พระยมี
พระยมี  (यमी) เป็นเทวีในศาสนาฮินดู ผู้ดูแลและรักษาแม่น้ำยมุนาและเป็นเทพแห่งน้ำหรืออีกพระนามคือ กลินทิ (Kalindi) ในปรัมปราวิทยาฮินดู เชื่อว่าพระองค์เกี่ยวข้องกับพระกฤษณะ และเป็นฝาแฝดคู่กับพระยม ได้รับความนิยมในการบูชาในฐานะเทพแห่งน้ำคู่กับพระแม่คงคาและพระสุรัสวดี ในประเทศไทยพระนามของพระนางเป็นหนึ่งสระศักดิ์สิทธิ์ทั้งสี่สำหรับใช้แทนแม่น้ำยมุนาและในการพระราชพิธีบรมราชาภิเษกของพระมหากษัตริย์ไทย.
ประติมานวิทยา
ในประติมานวิทยา พระนางยมุนามักจะปรากฏพระองค์คู่กับพระแม่คงคาในฐานะผู้รักษาและพิทักษ์เทวสถานเพื่อชำระล้างและขจัดอาถรรพณ์ของผู้ที่จะเข้ามาสักการะบูชาให้บริสุทธิ์ ในจิตรกรรมของประติมากรรมพระนางจะมีผิวสีคล้ำและทรงพาหนะเป็นเต่าในศิลปะโบราณมักจะทรงประทับยืนตริภังค์และทรงสัญญาลักษณ์หม้อปูรณฆฏะในหัตถ์ข้างหนึ่งส่วนในศิลปะประเพณีนิยมอินเดียในปัจจุบันมักจะทรงเทพอาวุธคือบัวและปุษปะมาลา (พวงมาลัย).
ใบหน้าบนดาวอังคาร
ใบหน้าบนดาวอังคาร (Face on Mars) เป็นรูปร่างของพื้นผิวขนาดยาวประมาณ 3 ก.ม.และกว้างประมาณ 1.5 ก.ม. ที่ตั้งอยู่ที่บริเวณที่เรียกว่าไซโดเนียบนดาวอังคารซึ่งอยู่เหนือเส้นศูนย์สูตรประมาณ 10 องศา
ภาพนี้ถูกถ่ายครั้งแรกโดยยานไวกิ้ง 1 เมื่อ 25 กรกฎาคม ค.ศ. 1976 ในวงโคจรดาวอังคารและถูกนำมาเผยแพร่โดยนาซาในอีกหกวันต่อมา
เมื่อภาพนี้ถูกเผยแพร่ออกไป เกิดเป็นกระแสมากมาย เช่น บ้างก็ว่าเป็นอารายธรรมของมนุษย์ดาวอังคาร แต่บ้างก็เชื่อว่า เป็นภูเขาบนดาวอังคารที่ถูกแสงและเงาตกกระทบกันพอดีจึงทำให้ดูคล้ายใบหน้ามนุษย์
แต่ความจริงแล้วภาพนี้แท้จริงเป็นแพริโดเลียประการหนึ่ง ที่ทำให้มองว่าคล้ายใบหน้ามนุษย์ ซึ่งที่จริงเป็นแสงและเงาที่ตกกระกันบนภูเขาของดาวอังคาร เมื่อถ่ายอีกครั้ง ณ สถานที่เดิมก็ไม่ปรากฏภาพในลักษณะเช่นนี้อีก
ธงชาติเกาหลีใต้
ธงชาติสาธารณรัฐเกาหลี หรือ ธงชาติเกาหลีใต้ มีชื่อเรียกเฉพาะว่า แทกึกกี มีลักษณะเป็นธงพื้นสีขาว กลางธงมีรูปวงกลม "แทกึก" สีแดง-น้ำเงิน ล้อมข้างด้วยขีดสามเส้นรูปต่าง ๆ ตามคัมภีร์อี้จิงของจีน 4 รูปตามแต่ละมุมของธง ธงนี้ออกแบบโดยปัก ยอง ฮโย (Bak Yeong-hyo) ราชทูตเกาหลีประจำประเทศญี่ปุ่น ซึ่งต้องการให้มีธงเพื่อแสดงความเป็นชาติให้ญี่ปุ่นซึ่งกำลังรุกรานเกาหลีในเวลานั้นได้เห็น พระเจ้าโกจงแห่งราชวงศ์โชซ็อนได้มีพระบรมราชโองการประกาศใช้เป็นธงชาติเกาหลีเมื่อวันที่ 6 มีนาคม พ.ศ. 2426
ความหมาย
รูปวงกลมตรงกลางซึ่งมีชื่อเรียกว่า "แทกึก" นั้น เป็นสัญลักษณ์ของต้นกำเนิดสรรพสิ่งในจักรวาลตามลัทธิเต๋า กล่าวคือ ทุกสิ่งทุกอย่างย่อมมีของคู่กันเสมอทั้งด้านลบ (หยิน) และด้านบวก (หยาง) ในวงกลมนี้ หยินแทนด้วยสีน้ำเงิน หยางแทนด้วยสีแดง วงกลมแทกึกนี้ทั้งสองด้านถูกแบ่งอย่างเท่ากัน แสดงถึงความสมดุลและกลมกลืนประสานสอดคล้องอย่างสมบูรณ์ ทั้งแสดงถึงการเคลื่อนไหวอย่างต่อเนื่องไม่มีที่สิ้นสุด
ตามความเชื่อโบราณแล้ว รูปขีดสามเส้นเหล่านี้มีความสัมพันธ์กับธาตุทั้งห้าของจีน ซึ่งได้แก่ ธาตุไม้ ธาตุไฟ ธาตุดิน ธาตุทอง และธาตุน้ำ โดยใช้เป็นเครื่องหมายแสดงความแตกต่างของภาวะตรงข้ามกับความสมดุลของธาตุแต่ละธาตุ
พื้นสีขาวหมายถึงความสะอาดบริสุทธิ์ของประชาชน และน้ำใจที่รักสงบ
โดยรวมแล้ว ธงชาติเกาหลีจึงเป็นสัญลักษณ์แสดงอุดมคติของประชาชนเกาหลี ในการพัฒนาอย่างไม่หยุดยั้งอย่างประสานกลมกลืนกับจักรวาล
ภาษาฮาวาย
ภาษาฮาวาย (ฮาวาย: Ōlelo Hawaii) เป็นภาษาในกลุ่มภาษาโพลินีเซียซึ่งได้ชื่อภาษามาจากเกาะฮาวาย เกาะที่ใหญ่ที่สุดในหมู่เกาะมหาสมุทรแปซิฟิกเขตร้อนตอนเหนือ ภาษาฮาวายและภาษาอังกฤษเป็นภาษาราชการของมลรัฐฮาวาย พระเจ้าคาเมฮาเมฮาที่ 3 แห่งฮาวายได้สถาปนารัฐธรรมนูญที่เขียนขึ้นเป็นภาษาฮาวายครั้งแรกในปี ค.ศ. 1839 และ 1840
เตียนห้อง
เตียนห้อง เป็นตัวละครในวรรณกรรมจีนอิงประวัติศาสตร์เรื่องสามก๊กที่มีตัวตนจริงในประวัติศาสตร์ยุคสามก๊ก เสนาธิการของอ้วนเสี้ยว มีความคิดความอ่านดี แต่เลือกนายผิด ในช่วงที่โจโฉยกทัพกำลังมาตีเล่าปี่ที่ชีจิ๋ว เล่าปี่ส่งจดหมายถึงอ้วนเสี้ยวให้ช่วยตีฮูโต๋เพื่อทำให้โจโฉห่วงหน้าพะวงหลัง แต่อ้วนเสี้ยวอ้างว่าอ้วนซงบุตรคนเล็กของตนป่วยไม่มีจิตใจจะทำสงคราม เตียนห้องพยายามชี้ข้อดีของการบุกตี แต่อ้วนเสี้ยวไม่ฟัง
ต่อมา อ้วนเสี้ยวคิดยกทัพตีโจโฉ เตียนห้องมาห้ามแล้วว่าครั้งก่อนที่ฮูโต๋ว่างเปล่ากลับไม่เข้าตี มาตีเมื่อโจโฉมีกำลังพร้อมสรรพต้องพ่ายแพ้อย่างแน่นอน อ้วนเสี้ยวโกรธกล่าวหาว่าเตียนห้องพูดทำลายขวัญกองทัพ แล้วให้นำตัวไปขัง ต่อมา อ้วนเสี้ยวพ่ายแพ้โจโฉราบคาบในศึกกัวต๋อสมดังคาดของเตียนห้อง อ้วนเสี้ยวคิดถ้าปล่อยเตียนห้องออกจากห้องขัง เตียนห้องต้องเยาะเย้ยตนแน่ จึงส่งคนไปสังหารเตียนห้อง แต่เตียนห้องรู้ชะตาตนเองดี จึงได้ปลิดชีวิตตนเองไปก่อนหน้านี้แล้ว
ดูเพิ่ม
Personnages des Trois Royaumes
จักรวาลภาพยนตร์มาร์เวล: เฟสห้า
เฟสห้า ของจักรวาลภาพยนตร์มาร์เวล (MCU) เป็นกลุ่มภาพยนตร์และละครชุดทางโทรทัศน์อเมริกันแนวซูเปอร์ฮีโรที่สร้างโดยมาร์เวลสตูดิโอส์ สร้างจากตัวละครที่ปรากฏในสิ่งพิมพ์ของมาร์เวลคอมิกส์ เฟสห้าประกอบด้วยภาพยนตร์ที่สร้างโดยมาร์เวลสตูดิโอส์ที่จะเข้าฉายในปี ค.ศ. 2023 ถึงกลางปี ค.ศ. 2024 โดยวอลต์ดิสนีย์สตูดิโอส์โมชันพิกเชอส์เป็นผู้จัดจำหน่ายภาพยนตร์ ในขณะที่ละครชุดจะเผยแพร่บนดิสนีย์+ ภาพยนตร์เรื่องแรกในเฟสนี้คือ แอนท์-แมน และ เดอะ วอสพ์: ตะลุยมิติควอนตัม ฉายในเดือนกุมภาพันธ์ ค.ศ. 2023 ละครชุดเรื่องแรกในเฟสนี้คือ มหันตภัยอำพราง จะออกอากาศในเดือนมิถุนายน ค.ศ. 2023 เควิน ไฟกี เป็นผู้อำนวยการสร้างให้กับภาพยนตร์และละครชุดทุกเรื่องในเฟสนี้ ร่วมกับ สตีเฟน บรูสซาร์ด ใน แอนท์-แมน และ เดอะ วอสพ์: ตะลุยมิติควอนตัม, เนต มัวร์ ใน กัปตันอเมริกา: นิวเวิลด์ออร์เดอร์ และ เอริก แคร์โรลล์ ใน เบลด
ภาพยนตร์ในเฟสนี้ ได้แก่ แอนท์-แมน และ เดอะ วอสพ์: ตะลุยมิติควอนตัม แสดงนำโดย พอล รัดและอีแวนเจไลน์ ลิลลี, รวมพันธุ์นักสู้พิทักษ์จักรวาล 3 ประกอบด้วยนักแสดงนำจำนวนมาก, เดอะ มาร์เวลส์ แสดงนำโดย บรี ลาร์สัน, ทียอนาห์ แพร์ริสและไอมาน เวลลานี, กัปตันอเมริกา: นิวเวิลด์ออร์เดอร์ แสดงนำโดย แอนโทนี แมกกี, ธันเดอร์โบลท์ส ประกอบด้วยนักแสดงนำจำนวนมากและ เบลด แสดงนำโดย มาเฮอร์ชาลา อาลี
ละครชุดทางโทรทัศน์ของดิสนีย์+ในเฟสนี้ ได้แก่ มหันตภัยอำพราง แสดงนำโดย ซามูเอล แอล. แจ็กสันและเบน เมนเดลโซห์น, ปีสองของ โลกิ แสดงนำโดย ทอม ฮิดเดิลสตัน, ปีสองของแอนิเมชัน สมมุติว่า...? บรรยายโดย เจฟฟรีย์ ไรต์, ไอรอนฮาร์ต แสดงนำโดย ดอมีนีก ทอร์น, เอคโค แสดงนำโดย อลาควอ คอกซ์, อากาธา: โคเวนออฟเคออส แสดงนำโดย แคทริน ฮาห์น และ แดร์เดวิล: บอร์นอะเกน แสดงนำโดย ชาร์ลี ค็อกซ์ เฟสห้าร่วมกับเฟสสี่และเฟสหก เป็นส่วนหนึ่งของเดอะมัลติเวิร์สซากา
แอนท์-แมน และ เดอะ วอสพ์: ตะลุยมิติควอนตัม (2023)
สกอตต์ แลง และ โฮป แวน ดายน์, พร้อมกับพ่อแม่ของเธอ แฮงก์ พิม และ เจเนต แวน ดายน์ และลูกสาวของแลง แคสซี เข้าไปผจญภัยครั้งใหม่ในการสำรวจ มิติควอนตัม เพื่อก้าวข้ามขีดจำกัดและเผชิญหน้ากับ แคงผู้พิชิต
ก่อนภาพยนตร์ แอนท์-แมน และ เดอะ วอสพ์ (2018) จะฉายนั้น เพย์ตัน รีดและมาร์เวลสตูดิโอส์คาดหวังว่าภาพยนตร์เรื่องที่สามของ มนุษย์มดมหากาฬ จะถูกสร้างและพูดคุยถึงประเด็นของเนื้อเรื่องที่เป็นไปได้ ในเดือนพฤศจิกายน ค.ศ. 2019 รีดยืนยันว่าเขาจะกลับมาทำหน้าที่เดิมเป็นผู้กำกับ พร้อมกับ พอล รัดและอีแวนเจไลน์ ลิลลี กลับมารับบทเดิมเป็น สกอตต์ แลง / แอนท์-แมน และ โฮป แวน ดายน์ / วอสพ์ เจฟฟ์ เลิฟเนส เขียนบทภาพยนตร์ในเดือนเมษายน ค.ศ. 2020 มีการเปิดเผยชื่อเรื่องและนักแสดงใหม่ในเดือนธันวาคม การถ่ายทำเริ่มต้นในเดือนกุมภาพันธ์ ค.ศ. 2021 ที่ ตุรกี มีการถ่ายทำเริ่มตั้งแต่ช่วงปลายเดือนกรกฎาคมที่ไพน์วูดสตูดิโอส์ในบักกิงแฮมเชอร์ และสิ้นสุดในเดือนพฤศจิกายน นอกจากนี้ ยังมีการถ่ายทำในแอตแลนตาและซานฟรานซิสโกไปจนถึงปี ค.ศ. 2022 แอนท์-แมน และ เดอะ วอสพ์: ตะลุยมิติควอนตัม กำหนดฉายวันที่ 17 กุมภาพันธ์ ค.ศ. 2023
จอนาทัน เมเจอส์ ปรากฏตัวเป็น แคงผู้พิชิต หลังจากที่ปรากฏตัวครั้งแรกเป็นตัวแปรของตัวละครที่เรียกว่า ชายผู้คงอยู่ ในปีหนึ่งของ โลกิ
รวมพันธุ์นักสู้พิทักษ์จักรวาล 3 (2023)
ภาพยนตร์เรื่องที่สามของ รวมพันธุ์นักสู้พิทักษ์จักรวาล มีการวางแผนไว้โดยมาร์เวลสตูดิโอส์เมื่อเดือนเมษายน ค.ศ. 2016 ในปีต่อมา เจมส์ กันน์ ยืนยันว่าเขาจะกลับมาทำหน้าที่เดิมเป็นผู้เขียนบทและผู้กำกับ ดิสนีย์ไล่เขาออกในเดือนกรกฎาคม ค.ศ. 2018 หลังพบข้อความทวีตที่มีประเด็นขัดแย้งในอดีตของเขา แต่กลับคำในเดือนตุลาคม และเรียกกันน์กลับมาเป็นผู้กำกับ  ในเดือนมีนาคม ค.ศ. 2019 กันน์กลับมาพร้อมกับการมีส่วนร่วมของนักแสดงหลักห้าคน การถ่ายทำจะเริ่มต้นหลังกันน์เสร็จจากภาพยนตร์ เดอะ ซุยไซด์ สควอด (2021) และละครชุดแยก พีซเมกเกอร์ (2022) ในงานซานดิเอโกคอมิก-คอน เมื่อเดือนกรกฎาคม ค.ศ. 2019 ไฟกียืนยันว่าภาพยนตร์กำลังอยู่ในระหว่างการพัฒนา ภาพยนตร์เริ่มถ่ายทำในเดือนพฤศจิกายน ค.ศ. 2021 ที่ไทรลิธสตูดิโอในแอตแลนตา และสิ้นสุดการถ่ายทำเมื่อต้นเดือนพฤษภาคม ค.ศ. 2022 รวมพันธุ์นักสู้พิทักษ์จักรวาล 3 กำหนดฉายวันที่ 5 พฤษภาคม ค.ศ. 2023
รวมพันธุ์นักสู้พิทักษ์จักรวาล 3 ดำเนินเรื่องหลัง ธอร์: ด้วยรักและอัสนี และ รวมพันธุ์นักสู้พิทักษ์จักรวาล ตอนพิเศษรับวันหยุด (2022)
เดดพูล 3 (2024)
หลังดิสนีย์ซื้อกิจการทเวนตีเฟิสต์เซนจูรีฟอกซ์เมื่อเดือนธันวาคม ค.ศ. 2017 บ๊อบ ไอเกอร์ ผู้บริหารสูงสุดของดิสนีย์ กล่าวว่า ไรอัน เรย์โนลส์ อาจจะกลับมารับบทเดิมเป็น เวด วิลสัน / เดดพูล จากภาพยนตร์ เดดพูล (2016) และ เดดพูล 2 (2018) ซึ่งเป็นภาพยนตร์เรต R ในภาพยนตร์ชุด X-เม็น ของ ทเวนตีท์เซนจูรีฟอกซ์ ในภาพยนตร์เรต PG-13 ของจักรวาลภาพยนตร์มาร์เวล เมื่อเดือนธันวาคม ค.ศ. 2019 เรย์โนลส์ยืนยันว่าภาพยนตร์ เดดพูล เรื่องที่สาม กำลังพัฒนาที่มาร์เวลสตูดิโอส์ โดยมีเวนดี มอลินิวและลิซซี มอลินิว-ลอเกลินเขียนบทภาพยนตร์ในเดือนพฤศจิกายน ค.ศ. 2020 ภาพยนตร์ได้รับการยืนยันว่าเรย์โนลส์จะมีส่วนร่วมและภาพยนตร์จะเป็นเรต R เมื่อเดือนมกราคม ค.ศ. 2021 ไฟกียืนยันว่าภาพยนตร์จะดำเนินเรื่องในจักรวาลภาพยนตร์มาร์เวล เมื่อเดือนมีนาคม ค.ศ. 2022 เรตต์ รีสและพอล เวอร์นิก ผู้เขียนบทภาพยนตร์ เดดพูล สองเรื่องแรก ได้รับการว่าจ้างให้เขียนบทภาพยนตร์ใหม่ ขณะที่ ชอว์น เลวี ได้รับการเปิดเผยว่าเป็นผู้กำกับ แมกซิมัมเอฟเฟิร์ต บริษัทผู้สร้างของเรย์โนลส์ จะเป็นผู้สร้างภาพยนตร์ร่วม การถ่ายทำคาดว่าจะเริ่มต้นหลัง ค.ศ. 2022 ที่แวนคูเวอร์, แคนาดา เดดพูล 3 กำหนดฉายวันที่ 3 พฤษภาคม ค.ศ. 2024
ฮิว แจ็กแมน จะกลับมารับบทเดิมเป็น เจมส์ "โลแกน" ฮาวเล็ตต์ / วูล์ฟเวอรีน จากภาพยนตร์ชุด X-เม็น
ละครชุดทางโทรทัศน์
ละครชุดทุกเรื่องในระยะห้า ออกอากาศบนดิสนีย์+ <section begin=TVSeriesTable /> <section begin=TVSeriesRows />
<section end=TVSeriesRows /> <section end=TVSeriesTable />
ประเทศเคนยา
เคนยา (อังกฤษและKenya) หรือชื่อทางการคือ สาธารณรัฐเคนยา (Republic of Kenya; Jamhuri ya Kenya) เป็นประเทศในแอฟริกาตะวันออก มีอาณาเขตจรดประเทศเอธิโอเปีย (ทางเหนือ) ประเทศโซมาเลีย (ทางตะวันออกเฉียงเหนือ) ประเทศแทนซาเนีย (ทางใต้) ประเทศยูกันดา (ทางตะวันตก) ประเทศเซาท์ซูดานและทะเลสาบวิกตอเรีย (ทางตะวันตกเฉียงเหนือ) และมหาสมุทรอินเดีย มีเมืองหลวงและเมืองใหญ่ที่สุดคือ ไนโรบี
เศรษฐกิจ
เคนยาเป็นจุดยุทธศาสตร์ทางเศรษฐกิจที่สำคัญในภูมิภาคแอฟริกาตะวันออก มีเครือข่ายการเชื่อมโยงการคมนาคมที่ดี มีท่าเรือสำคัญที่เมืองมอมบาซา เป็นแหล่งวัตถุดิบอัญมณีที่สำคัญอีกประเทศหนึ่งสำหรับอุตสาหกรรมเครื่องประดับและอัญมณีของไทย และยังมีแหล่งพลอยที่สำคัญหลายชนิด นอกจากนี้ เคนยายังเป็นประเทศผู้ส่งออกไม้ตัดดอกรายใหญ่อีกด้วย ภาคอุตสาหกรรม การท่องเที่ยวเป็นอุตสาหกรรมที่ทำรายได้ให้ประเทศมากที่สุด ภาคเกษตรกรรม ภาคเกษตรกรรมของเคนยาเป็นกิจกรรมทางเศรษฐกิจที่ใหญ่ที่สุดของประเทศ ทรัพยากรธรรมชาติ ทองคำ หินปูนขาว แร่เกลือ เพชรพลอย โซดาแอช แมกนีไซท์ อุตสาหกรรมสำคัญ ซีเมนต์ อุตสาหกรรมแปรรูปอาหาร การท่องเที่ยวผลิตภัณฑ์ปิโตรเลียม และอุตสาหกรรมผลิตสินค้าอุปโภคต่าง ๆ รายได้ที่สำคัญ รายได้จากภาคเกษตรกรรมเป็นรายได้ที่นำเงินตราต่างประเทศเป็นอันดับหนึ่ง
การคมนาคม
มีการสร้างทางรถไฟเชื่อมระหว่างประเทศยูกานดาและเคนยา แต่ในหมู่บ้านต่าง ๆ ที่อยู่ห่างไกล การเดินทางระหว่างหมู่บ้านยังขาดความสะดวกสบาย เนื่องจากเป็นถนนลูกรัง ต่อมารัฐบาลเคนยาได้สร้างเครือข่ายโทรศัพท์เคลื่อนที่ให้ครอบคลุมทั้งประเทศ  ส่งผลให้เศรษฐกิจในหมู่บ้านต่าง ๆ ดีขึ้น
Video hosting service
Video hosting service แปลตามตัวว่า บริการรับฝากวีดิทัศน์ หมายถึงเว็บไซต์ ที่ให้บริการฝาก หรือ อัปโหลดไฟล์ พวกวิดีโอคลิป ซึ่งมีทั้งที่ต้องเสียเงินเพื่อแลกกับเนื้อที่ ลูกเล่นต่าง ๆ ในการใช้งาน หรือ เว็บไซต์ที่ให้บริการฝากไฟล์ วิดีโอ ฟรี อีกด้วย โดยคลิปวิดีโอนั้น ผู้ใช้งานสามารถอัปโหลดหรือส่งไฟล์ขึ้นไปได้ ยัง server ของผู้ให้บริการ
ซึ่งบางค่าย เช่น ยูทูบ จะมีระบบเปลี่ยนแปลง หรือแปลงไฟล์จากที่เป็น Video format เป็นไฟล์แฟลช เพื่อให้ผู้ใช้งานสามารถนำไปใช้ได้อย่างที่ต้องการเพื่อแบ่งปันให้กับเพื่อนได้ชมกัน ตามเว็บต่าง ๆ หรือ ตามแต่ผู้อัพไฟล์นั้นต้องการ
ฟงอวิ๋น ขี่พายุทะลุฟ้า ภาค 2
รายชื่อศาสตราวุธที่มีชื่อเสียง
หมายเหตุ: 7 รายชื่อแรกคือ 7 ยอดศาสตรา ที่ตี่ซื่อเทียนต้องการใช้ปราบมังกร.
บาสแตร์
บาสแตร์ (Basseterre) เป็นเมืองหลวงของสหพันธรัฐเซนต์คิตส์และเนวิส มีประชากรราว 15,500 คนจากการสำรวจในปี 2000 ท่าเรือบาสแตร์ตั้งอยู่ที่พิกัด 17.3°N, -62.73333°W บนชายหาดตะวันตกเฉียงใต้ของเกาะเซนต์คิตส์ และเป็น 1 ในศูนย์กลางเศรษฐกิจที่สำคัญของเกาะลีวาร์ด
บาสแตร์ถือเป็น 1 ในเมืองที่เก่าแก่ที่สุดในแคริบเบียนตะวันออก
อารีเพ็ญ อุตรสินธุ์
นายกองตรี อารีเพ็ญ อุตรสินธุ์ อดีตสมาชิกสภาผู้แทนราษฎร แบบสัดส่วน กลุ่ม 8 สังกัดพรรคมาตุภูมิ อดีตรัฐมนตรีช่วยว่าการกระทรวงศึกษาธิการ อดีตรองเลขาธิการนายกรัฐมนตรี และอดีตรองหัวหน้าพรรคมาตุภูมิ
ประวัติ
อารีเพ็ญ อุตรสินธุ์ เกิดเมื่อวันที่ 1 กุมภาพันธ์ พ.ศ. 2494 ที่ตำบลปะลุรู อำเภอสุไหงปาดี จังหวัดนราธิวาส สำเร็จการศึกษาระดับปริญญาตรี สาขานิติศาสตร์ และปริญญาโทสาขาบริหารรัฐกิจ จากมหาวิทยาลัยธรรมศาสตร์ และสำเร็จการศึกษาประกาศนียบัตรชั้นสูง สาขาบริหารงานภาครัฐและกฎหมายมหาชน สถาบันพระปกเกล้า
งานการเมือง
อารีเพ็ญ ได้รับการเลือกตั้งเป็นสมาชิกสภาผู้แทนราษฎรครั้งแรกที่จังหวัดนราธิวาส ในการเลือกตั้ง พ.ศ. 2529 และได้รับการเลือกตั้งเป็น ส.ส. จังหวัดนราธิวาสเรื่อยมา จนกระทั่งในการเลือกตั้ง พ.ศ. 2548 จึงย้ายมาลงสมัครรับเลือกตั้งในแบบบัญชีรายชื่อ
เขาเคยเป็นกรรมการบริหารพรรคประชาชน ในปี พ.ศ. 2531 ในปี พ.ศ. 2533 ได้รับแต่งตั้งเป็นกรรมการในคณะกรรมการวิสามัญศึกษาปัญหาจังหวัดชายแดนภาคใต้ อารีเพ็ญ เคยดำรงตำแหน่งทางการเมืองหลายตำแหน่ง อาทิรัฐมนตรีช่วยว่าการกระทรวงศึกษาธิการ (15 สิงหาคม 2540 - 8 พฤศจิกายน 2540) เป็นรองเลขาธิการนายกรัฐมนตรี พ.ศ. 2537 และ พ.ศ. 2547 เป็นเลขานุการรัฐมนตรีว่าการกระทรวงคมนาคม พ.ศ. 2538 และเลขานุการรัฐมนตรีว่าการกระทรวงเกษตรและสหกรณ์ พ.ศ. 2547
ในปี พ.ศ. 2554 ได้รับแต่งตั้งเป็นรองหัวหน้าพรรคมาตุภูมิ และในการเลือกตั้งในวันที่ 3 กรกฎาคม พ.ศ. 2554 ได้ลงรับสมัครเลือกตั้งแบบบัญชีรายชื่อลำดับที่ 3 พรรคมาตุภูมิ แต่ก็ไม่ได้รับการเลือกตั้ง และได้ลาออกจากการเป็นสมาชิกพรรคมาตุภูมิ ในเดือนมกราคม พ.ศ. 2555 ต่อมาในปลายปี พ.ศ. 2556 ภายหลังการยุบสภาผู้แทนราษฎร เขาได้ย้ายไปสังกัดพรรคเพื่อไทย
ในปี พ.ศ. 2561 เขาและกลุ่มวาดะห์ นำโดยนาย วันมูหะมัดนอร์ มะทา อดีต ประธานสภาผู้แทนราษฎร ได้ย้ายมาสังกัดพรรคประชาชาติ
ลิห้อม
ลิห้อม (呂範) ชื่อรอง จื่อเหิง เป็นเสนาธิการคนสำคัญของง่อก๊ก รับใช้ตระกูลซุนตั้งแต่ซุนเซ็กจนถึงซุนกวน เคยเป็นพ่อสื่อในแผนการหมั้นหมายเล่าปี่และนางซุนฮูหยิน เพื่อลวงเล่าปี่มาสังหาร แต่แผนการล้มเหลวเพราะขงเบ้งรู้ทัน สามารถแก้สถานการณ์ได้ สุดท้าย จากแผนลวงสังหารกลายเป็นเรื่องจริง กลายเป็นการแต่งงานกันจริงๆ เขามีผลงานโดดเด่นในการเป็นแม่ทัพรับศึกกองทัพวุยก๊กซึ่งนำโดยโจฮิว และจงป้า ซึ่งแม้สถานการณ์ฝ่ายง่อก๊กในช่วงต้นจะไม่สู้ดีนัก แต่ด้วยความร่วมมือกันของตัวเขา ซุนเสียว และชีเซ่ง ทำให้สามารถขับไล่กองทัพวุยก๊กออกไปได้ เขาได้รับการแต่งตั้นให้เป็นผู้ว่าราชการเขตยังจิ๋ว กระทั่งในปี พ.ศ. 771 (ค.ศ. 228) เขากำลังจะได้รับการเลื่อนตำแหน่งเป็นจอมพล แต่ด้วยปัญหาสุขภาพทำให้เสียชีวิตไปเสียก่อน
บล็อกสแปม
บล็อกสแปม (spam blog) หรือ สปล็อก (splog ) คือการสร้างข้อความขยะ หรือข้อความโฆษณา หรือข้อความต่าง ๆ ที่คล้ายกับการสร้างความน่าเชื่อถือภายในบล็อก ซึ่งปัจจุบันถูกแบ่งเป็นสองแบบด้วยกันคือ แบบแรก การสแปมด้วยการสร้างบล็อกขึ้นมาเป็นจำนวนมาก เพื่อสร้างความน่าเชื่อถือในการทำการตลาดของธุรกิจบางอย่าง หรือถูกใช้เพื่อสร้างกระแสต่าง ๆ ตามที่ต้องการ แบบที่สองคือ การสร้างกระทู้ขยะหรือความคิดเห็นขยะ เพื่อโฆษณาขายของ หรือเพื่อเรียกร้องให้คนไปยังเว็บไซต์ที่ต้องการ ในกระดานสนทนาออนไลน์ต่าง ๆ ซึ่งทั้งสองแบบนี้อาจส่งผลดีต่อการทำเอสอีโอ
บล็อกสแปมเป็นอีกรูปแบบหนึ่งในที่พัฒนาขึ้นจากอีเมลขยะ (spam mail) รวมทั้งมีการสร้างโปรแกรมสแปมบล็อกเหล่านี้ขายกันอีกด้วย
วินโดวส์ 1.0
วินโดวส์ 1.0 (Windows 1.0) เป็นระบบปฏิบัติการ 16-บิต รุ่นแรกของไมโครซอฟท์ที่ใช้กราฟิกและรองรับการทำงานหลายโปรแกรมพร้อมกัน โดยได้ออกวางจำหน่ายวันที่ 20 พฤศจิกายน พ.ศ. 2528 (ค.ศ. 1985)
ภาพรวม
วินโดวส์ 1.0 สามารถเรียกได้ว่าเป็นเพียงการแสดงผลส่วนหน้าของดอส ไม่ว่าจะเป็นการบริหารจัดการไฟล์นั้น วินโดวส์เรียกใช้ฟังก์ชันต่างๆในดอสอีกที ซึ่งทำให้วินโดวส์นั้นไม่สามารถทำงานได้ด้วยตัวเอง หากไม่มีดอส ซึ่งวินโดวส์รุ่นต่อๆไปนั้นจะแทนที่ดอส จนสุดท้ายแล้วไม่จำเป็นที่ต้องพึ่งพาดอสต่อไป
เนื่องจากไมโครซอฟท์ได้มีการรองรับความเข้ากันได้กับรุ่นก่อนๆอย่างมาก จึงทำให้โปรแกรมที่พัฒนาสำหรับวินโดวส์ 1.0 นั้นยังสามารถทำงานได้ในวินโดวส์รุ่นปัจจุบัน และยังสามารถเปลี่ยนโปรแกรมให้เป็นรูปแบบทันสมัยเหมือนโปรแกรมปัจจุบันได้โดยการแก้ไขเพียงเล็กน้อย
ประวัติรุ่น
วินโดวส์ 1.0 นั้นไม่เคยออกวางจำหน่าย รุ่นแรกที่แท้จริงนั้นเป็นรุ่น 1.01 โดยรุ่น 1.0 นั้นเป็นรุ่นที่ได้แสดงเป็นตัวอย่างที่งาน Comdex เมื่อปีพ.ศ. 2525 ซึ่งเป็นเวลา 14 เดือนก่อนที่วินโดวส์ 1.01 จะวางจำหน่าย
วินโดวส์ 1.02 ได้ออกวางจำหน่ายในเดือนพฤษภาคม พ.ศ. 2529 สำหรับนานาชาติซึ่งได้มีรุ่นสำหรับหลากหลายภาษาด้วยกัน
วินโดวส์ 1.03 ได้ออกวางจำหน่ายในเดือนสิงหาคม พ.ศ. 2529 ซึ่งสำหรับสหรัฐอเมริกา โดยได้เพิ่มความสามารถให้เหมือนกับรุ่นนานาชาติ และ drivers สำหรับเครื่องพิมพ์และหน้าจอเพิ่มเติม
วินโดวส์ 2.0
วินโดวส์ 2.0 (Windows 2.0) ได้ออกวางจำหน่ายวันที่ 1 พฤศจิกายน พ.ศ. 2530 (ค.ศ. 1987) ซึ่งเป็นรุ่นต่อจากวินโดวส์ 1.0 โดยได้เพิ่มระดับศักยภาพและความสามารถหลายส่วน และบางส่วนนั้นคล้ายคลึงกับแมคอินทอชรุ่นแรก
วินโดวส์ 2.0 อนุญาตให้วินโดว์ต่างๆ ซ้อนกันได้ โดยความสามารถนี้ไม่สามารถทำได้ในวินโดวส์ 1.0 เนื่องจากคดีฟ้องร้องระหว่างไมโครซอฟท์และแอปเปิล คอมพิวเตอร์ รวมถึงยังได้เปลี่ยนไปใช้ปุ่ม Minimize และ Maximize รวมถึงการรองรับการใช้ปุ่มลัด (shortcut keys) ขั้นสูง แต่การบริหารจัดการไฟล์ในวินโดวส์นั้นยังใช้ดอสเป็นฉากหลังอยู่เหมือนรุ่นก่อนหน้านี้
วินโดวส์ 2.0 เป็นรุ่นแรกที่ไมโครซอฟท์ เวิร์ด และเอกซ์เซลรันบนวินโดวส์ และยังได้รับการสนับสนุนจากผู้พัฒนาอื่นๆเพิ่มขึ้นอย่างมากกว่ารุ่นก่อน
เจ้าชายวิลเลียม เจ้าชายแห่งเวลส์
เจ้าชายวิลเลียม เจ้าชายแห่งเวลส์ (His Royal Highness The Prince William, Prince of Wales) หรือ วิลเลียม อาร์เธอร์ ฟิลิป หลุยส์ (William Arthur Philip Louis; ประสูติ 21 มิถุนายน ค.ศ. 1982) เป็นพระราชโอรสพระองค์ใหญ่ในสมเด็จพระเจ้าชาลส์ที่ 3 และไดอานา เจ้าหญิงแห่งเวลส์ เป็นพระราชนัดดาในสมเด็จพระราชินีนาถเอลิซาเบธที่ 2 และเจ้าชายฟิลิป ดยุกแห่งเอดินบะระ และรัชทายาทแห่งอังกฤษและเครือจักรภพประชาชาติเจ้าชายทรงอยู่ลำดับที่ 1 ของการสืบสันตติวงศ์สหราชอาณาจักรและประเทศต่าง ๆ ในเครือจักรภพอีก 15 ประเทศ หลังจากการสวรรคตของสมเด็จพระอัยยิกาธิราชเมื่อวันที่ 8 กันยายน ค.ศ. 2022 แม้พระองค์จะประทับอยู่ในสหราชอาณาจักรเป็นส่วนใหญ่ก็ตาม
ใน ค.ศ. 2007 เจ้าชายวิลเลียมทรงเข้าร่วมกองพันทหารม้า บลูส์แอนด์รอยัลส์ (Blues and Royals) ของกรมทหารม้ารักษาวังแห่งกองทัพบกอังกฤษ เช่นเดียวกับเจ้าชายแฮร์รีพระอนุชาของพระองค์ และทรงสถานะเป็นทหารยศร้อยตรี (Second Lieutenant) ในกองทัพนับแต่นั้นเป็นต้นมา ซึ่งนามของพระองค์ในกองพันคือร้อยตรีวิลเลียม เวลส์
เจ้าชายถูกจัดอยู่ในลำดับที่ 1 ของราชนิกุลรุ่นเยาว์ที่เซ็กซี่มากสุดในโลก
พระประวัติ
เจ้าชายวิลเลียมประสูติเมื่อวันที่ 21 มิถุนายน พ.ศ. 2525 ณ โรงพยาบาลเซนต์มารีส์ เขตแพดดิงตัน ทางตะวันตกของกรุงลอนดอน พระบิดาของพระองค์คือเจ้าชายชาลส์ เจ้าชายแห่งเวลส์ พระราชอิสริยยศในขณะนั้น ซึ่งเป็นพระราชโอรสพระองค์ใหญ่ในสมเด็จพระราชินีนาถเอลิซาเบธที่ 2 และเจ้าชายฟิลิป ดยุกแห่งเอดินบะระ ส่วนพระมารดาคือเลดีไดอานา สเปนเซอร์ อดีตเจ้าหญิงแห่งเวลส์ ธิดาคนเล็กของจอห์น สเปนเซอร์ เอิร์ลสเปนเซอร์ที่ 8 และฟรานเซส รูธ เบิร์ค-รอช ในฐานะพระราชนัดดาในพระประมุขแห่งอังกฤษและพระโอรสของเจ้าชายแห่งเวลส์ เจ้าชายทรงดำรงพระอิสริยยศ เจ้าชายวิลเลียมแห่งเวลส์ (His Royal Highness Prince William of Wales) ทรงมีหมายเลขบัตรประชาชน คือ I00000172
วิลเลียมรับบัพติศมาจากศาสนาจารย์ ดร.โรเบิร์ต รันซี อาร์ชบิชอปแห่งแคนเทอร์เบอรีในขณะนั้น เมื่อวันที่ 4 สิงหาคม พ.ศ. 2525 ณ ห้องทรงดนตรี พระราชวังบักกิงแฮม อันเป็นวันคล้ายวันพระราชสมภพของสมเด็จพระราชินีเอลิซาเบธ พระราชชนนี พระปัยยิกา (ย่าทวด) ของพระองค์พระชนมายุครบ 82 พรรษา โดยมีพระบิดาและพระมารดาอุปถัมภ์คือสมเด็จพระราชาธิบดีกอนสตันดีโนสที่ 2 แห่งกรีซ เซอร์ลอเรนซ์ ฟอน แดร์ โพสต์ เจ้าหญิงอเล็กซานดรา ดัชเชสแห่งเวสต์มินสเตอร์ ลอร์ดบราเบิร์น และเลดี้ ซูซาน ฮูสซีย์
เมื่อครั้นยังทรงพระเยาว์ วิลเลียมมีพระนามเรียกเล่นว่า "วอมแบ็ต" (มาร์ซูเปียเลียในออสเตรเลีย) หรือ"วิลส์" (ชื่อย่อของ "วิลเลียม" ในภาษาอังกฤษ) และมีพระอนุชาหนึ่งพระองค์คือเจ้าชายแฮร์รี ซึ่งประสูติตามหลังพระองค์ 2 ปี
วันที่ 3 มิถุนายนของปีเดียวกัน วิลเลียมทรงถูกส่งไปยังโรงพยาบาลรอยัลเบิร์กเชอร์ หลังจากที่ทรงถูกตีที่พระนลาฏ อย่างไรก็ตามพระองค์มิได้ทรงหมดสติ แต่มีรอยร้าวที่พระเศียรของพระองค์ และทรงเข้ารักษาพระวรกายที่โรงพยาบาลเกรตออร์มอนด์สตรีท โดยมีผลให้ทรงมีแผลนั้นตลอดพระชนม์ชีพ
ในปี 2554 เจ้าชายวิลเลียมได้รับสถาปนาเป็นดยุกแห่งเคมบริดจ์ก่อนการเสกสมรสกับเคท มิดเดิลตัน เจ้าชายวิลเลียมทรงเป็นดยุกแห่งรอธซีและดยุกแห่งคอร์นวอลล์ภายหลังการเสด็จขึ้นครองราชย์ของพระเจ้าชาลส์ที่ 3 พระบิดาของพระองค์เมื่อวันที่ 8 กันยายน พ.ศ. 2565 ในวันต่อมา พระองค์ได้รับการสถาปนาให้เป็นเจ้าชายแห่งเวลส์และเอิร์ลแห่งเชสเตอร์ พระอิสริยยศซึ่งสงวนไว้สำหรับ รัชทายาทผู้มีสิทธิโดยตรง ของพระมหากษัตริย์ที่ครองราชย์ และเคทยังได้รับแต่งตั้งให้เป็นเจ้าหญิงแห่งเวลส์ในระหว่างการพระราชทานพระราชดำรัสเป็นครั้งแรกของพระเจ้าชาลส์ที่ 3 แก่ประชาชน ทั้ง 2 พระองค์มีพระโอรส-ธิดา 3 พระองค์คือ เจ้าชายจอร์จ, เจ้าหญิงชาร์ลอตต์ และ เจ้าชายหลุยส์
พระชายาและพระโอรสธิดา
กลางเดือนกุมภาพันธ์ พ.ศ. 2553 มีข่าวคราวพระองค์จะทรงหมั้นกับเคต มิดเดิลตัน ทายาทบริษัทจิ๊กซอว์ ก่อนที่จะมีการประกาศเมื่อวันที่ 16 พฤศจิกายน 2553 ว่าวิลเลียมได้ทรงหมั้นกับมิดเดลตันแล้ว โดยพระราชพิธีเสกสมรสกับเคต มิดเดิลทันได้มีขึ้นในวันที่ 29 เมษายน พ.ศ. 2554 อย่างยิ่งใหญ่อลังการและสมเกียรติ ณ เวสต์มินสเตอร์แอบบีย์ ในกรุงลอนดอน
พงศาวลี
เจ้าชายวิลเลียมทรงเป็นสมาชิกราชวงศ์วินด์เซอร์ ทั้งทรงเป็นสมาชิกราชวงศ์ชเลสวิช-ฮ็อลชไตน์-เซอเนอร์ปอร์-กลึคส์บวร์คตามพระชนกด้วย
แหล่งข้อมูลอื่น
1982
ชาวโบฮีเมีย
ชาวโบฮีเมีย เป็นชื่อกลุ่มชนในโบฮีเมีย ประเทศเช็กเกีย คำนี้หมายถึงกลุ่มผู้อาศัยในอาณาจักรโบฮีเมียด้วย
คาร์ล กุตซ์ลาฟฟ์
คาร์ล ฟรีดริช ออกุสต์ กุตซ์ลาฟฟ์ (Karl Friedrich August Gützlaff; 8 กรกฎาคม ค.ศ. 1803 - 9 สิงหาคม ค.ศ. 1851) เป็นมิชชันนารีนิกายลูเทอแรนชาวเยอรมันที่ไปยังตะวันออกไกล มีชื่อเสียงในฐานะหนึ่งในมิชชันนารีโปรเตสแตนต์กลุ่มแรกในกรุงเทพฯ (ค.ศ. 1828) และในเกาหลี (ค.ศ. 1832) เขายังเป็นมิชชันนารีนิกายลูเทอแรนคนแรกที่มายังประเทศจีนอีกด้วย
เขาทำหน้าที่เป็นล่ามให้กับคณะทูตอังกฤษในช่วงสงครามฝิ่นครั้งที่หนึ่ง กุตซ์ลาฟฟ์เป็น 1 ในมิชชันนารีนิกายโปรเตสแตนต์กลุ่มแรกในจีนที่สวมชุดแบบจีน
เขาได้รับเลือกให้เป็นสมาชิกของสมาคมปรัชญาอเมริกันในปี ค.ศ. 1839
ประวัติ
เกิดในปือชึตแซ, พอเมอเรเนีย เขาฝึกงานทำอานม้าในชแชชิน แต่สามารถเข้าเรียนที่ Pädagogium ในฮัลเลอได้
สมาคมมิชชันนารีเนเธอร์แลนด์ส่งเขา ไปที่ชวาในปี ค.ศ. 1826 ซึ่งที่นี่เขาเรียนภาษาจีน กุตซ์ลาฟฟ์ออกจากสมาคมในปี ค.ศ. 1828 และไปสิงคโปร์ก่อน จากนั้นไปกรุงเทพ กับเจค็อบ ทอมลิน จากสมาคมมิชชันนารีลอนดอน ที่ซึ่งเขาทำงานแปลพระคัมภีร์ไบเบิลเป็นภาษาไทย เขาเดินทางไปสิงคโปร์ช่วงสั้นๆ ในเดือนธันวาคม ค.ศ. 1829 ซึ่งเขาแต่งงานครั้งแรกกับมาเรีย นีเวลล์ มิชชันนารีชาวอังกฤษ ทั้งสองกลับมากรุงเทพฯ ในเดือนกุมภาพันธ์ ค.ศ. 1830 โดยพวกเขาทำงานเกี่ยวกับพจนานุกรมภาษาเขมรและภาษาลาว อย่างไรก็ตาม ก่อนที่งานจะเสร็จสิ้น มาเรียเสียชีวิตขณะคลอดบุตร โดยทิ้งมรดกไว้มากมาย กุตซ์ลาฟฟ์แต่งงานอีกครั้ง คราวนี้กับแมรี แวนสตอล ในปี ค.ศ. 1834 มาดามกุตซ์ลาฟฟ์คนที่ 2 บริหารโรงเรียนและสถานสงเคราะห์คนตาบอดในมาเก๊า
โทมาโกไม
โทมาโกไม เป็นนครและเมืองท่าในกิ่งจังหวัดอิบูริ จังหวัดฮกไกโด ประเทศญี่ปุ่น จัดเป็นเมืองใหญ่ที่สุดในกิ่งจังหวัดอิบูริ และเมืองใหญ่อันดับสี่ในจังหวัดฮกไกโด
ประวัติ
ชื่อโทมาโกไมมาจากภาษาไอนุ โทะแปลว่าหนองน้ำ มะโคะไมแปลว่าแม่น้ำที่ลึกเข้าไปในภูเขา
ภูมิศาสตร์
ภูเขาทารูมาเอะตั้งอยู่ทางตะวันตกเฉียงเหนือของโทมาโกไม และเป็นส่วนหนึ่งของอุทยานแห่งชาติชิกตสึ-โทยะ
ภูมิอากาศ
โทมาโกไมมีภูมิอากาศแบบชื้นภาคพื้นทวีป ซึ่งเป็นภูมิอากาศโดยทั่วไปในฮกไกโด
การดำเนินการทวิภาควนซ้ำ
ในทางคณิตศาสตร์ การดำเนินการทวิภาควนซ้ำ คือการขยายการดำเนินการทวิภาคบนเซต S ไปยังฟังก์ชันบนลำดับจำกัด ที่มีสมาชิกเป็นสมาชิกของ S ด้วยวิธีดำเนินการวนซ้ำ ตัวอย่างของการดำเนินการทวิภาควนซ้ำเช่น การขยายการบวก ไปเป็นการดำเนินการผลรวม (summation) และการขยายการคูณ ไปเป็นการดำเนินการผลคูณ (product) สำหรับการดำเนินการอย่างอื่นก็สามารถวนซ้ำได้ อาทิยูเนียนและอินเตอร์เซกชันของเซต แต่การดำเนินการเหล่านั้นก็ไม่มีชื่อเรียกให้ต่างออกไป ผลรวมและผลคูณสามารถนำเสนอได้ด้วยสัญลักษณ์พิเศษในการพิมพ์ แต่สำหรับการดำเนินการทวิภาควนซ้ำอย่างอื่นจะใช้สัญลักษณ์ที่มีขนาดใหญ่ขึ้นแทนตัวดำเนินการธรรมดา ดังนั้นการวนซ้ำของการดำเนินการสี่อย่างข้างต้นจึงสามารถเขียนแทนได้เป็น
ในกรณีทั่วไป มีหลายวิธีการที่จะขยายการดำเนินการทวิภาคเพื่อที่จะนำไปใช้บนลำดับจำกัด ขึ้นอยู่กับว่าตัวดำเนินการนั้นมีสมบัติการเปลี่ยนหมู่หรือไม่ และมีสมาชิกเอกลักษณ์หรือไม่
นิยาม
กำหนดสัญลักษณ์ (ตัวหนา) หมายถึงลำดับจำกัดที่มีสมาชิกตั้งแต่ตัวที่ j ถึงตัวที่ k โดยที่ 0 ≤ j ≤ k ซึ่งมีสมาชิกจำนวน (k − j) ตัวและเป็นสมาชิกในเซต S และกำหนดให้สมาชิกตัวที่ i (ai) มีค่าอยู่ระหว่าง j กับ k นั่นคือ j ≤ i < k (ดังนั้นถ้าหาก  ลำดับนั้นจะว่างเปล่า)
กำหนดฟังก์ชัน f : S × S นิยามฟังก์ชันใหม่ Fl บนลำดับจำกัดที่ไม่เป็นลำดับว่าง ที่มีสมาชิกในเซต S คือฟังก์ชันวนซ้ำข้างซ้าย และนิยามทำนองเดียวกันสำหรับฟังก์ชันใหม่ Fr คือฟังก์ชันวนซ้ำข้างขวา ถ้าหาก f มีสมบัติการเปลี่ยนหมู่ ดังนั้น Fl = Fr เป็นฟังก์ชันหรือการดำเนินการทวิภาคที่วนซ้ำได้ทั้งสองข้าง
ถ้า f มีเอกลักษณ์ซ้ายเพียงตัวเดียวคือ e ดังนั้นนิยามของ Fl สามารถปรับเปลี่ยนให้สามารถใช้ได้บนลำดับว่าง โดยนิยามให้ค่าของ Fl บนลำดับว่างเท่ากับ e ทำนองเดียวกันกับ Fr เมื่อ f มีเอกลักษณ์ขวาเพียงตัวเดียว ตัวอย่างเช่น ผลรวมว่างและผลคูณว่าง จะมีค่าเท่ากับ 0 และ 1 ซึ่งเป็นเอกลักษณ์การบวกและการคูณตามลำดับ
น้องใหม่ร้ายบริสุทธิ์
น้องใหม่ร้ายบริสุทธิ์ หรือ น้องใหม่ร้ายบริสุทธิ์ เดอะซีรีส์ (อดีต : 6/16 ร้ายบริสุทธิ์) เป็นซิตคอมไทยที่สร้างขึ้นโดยบริษัทบรอดคาซท์ ไทย เทเลวิชั่น มีเนื้อหาเกี่ยวกับวัยรุ่นที่กำลังศึกษาอยู่ในชั้นมัธยมศึกษาปีที่ 6 ซึ่งออกอากาศทางสถานีโทรทัศน์ไทยทีวีสีช่อง 3 ตั้งแต่วันที่ 24 มีนาคม พ.ศ.​ 2539 จนถึงวันที่ 3 พฤศจิกายน พ.ศ. 2561 เป็นระยะเวลากว่า 22 ปี โดยออกอากาศทั้งหมด 1,017 ตอน จนกลายเป็นละครประวัติศาสตร์ที่ออกอากาศยาวนานที่สุดของประเทศไทย นอกจากนี้ยังได้สร้างชื่อเสียงให้แก่นักแสดงมากมายในวงการบันเทิง อาทิ เขตต์ ฐานทัพ, สราวุธ มาตรทอง, ศกลรัตน์ วรอุไร, หนึ่งธิดา โสภณ, กัญญ์ณรัณ วงศ์ขจรไกล, ลภัสลัล จิรเวชสุนทรกุล หรือ วิศรุต หิมรัตน์ เป็นต้น
โครงเรื่อง
6/16 ร้ายบริสุทธิ์ เป็นละครที่เล่าเรื่องราวของเพื่อนมัธยม ม.6/16 โรงเรียนศาสตราวิทย์ ซึ่งเป็นโรงเรียนชายล้วน โดยจะมีเนื้อหาเกี่ยวกับเรื่องใกล้ตัวของวัยรุ่น ทั้งเรื่องครอบครัว เพื่อน และความรัก และยังสอดแทรกเนื้อหาเกี่ยวกับเหตุการณ์บ้านเมืองที่เกิดขึ้นในเวลานั้นเข้าไปด้วย จึงทำให้ละครเรื่องนี้ได้รับความนิยมเป็นอย่างมาก เพราะเปรียบเสมือนตัวกลางระหว่างวัยรุ่น ครอบครัว และครู ต่อมาในปี พ.ศ. 2541 ก็ได้กลายเป็น น้องใหม่ร้ายบริสุทธิ์ ที่เล่าเรื่องราวของวัยรุ่นกลุ่มเดิมในการใช้ชีวิตภายในรั้วมหาวิทยาลัย โดยมีตัวละครรุ่นใหม่เพิ่มเข้ามามากมาย แทนตัวละครบางตัวก็ได้ปิดตัวลง
ในปี พ.ศ. ​2556 เนื้อเรื่องก็ได้กลับมายังรั้วมัธยมของโรงเรียนอารยะวิทย์ ซึ่งยังคงมีตัวละครบางตัวที่ยังปรากฎอยู่ โดยจะบอกเล่าเรื่องราวของวัยรุ่นในโรงเรียนสหศึกษา แต่ยังคงสอดแทรกด้วยเหตุการณ์ต่าง ๆ ที่เกิดขึ้นอย่างตามทันยุคสมัยอยู่เช่นเดิม เมื่อเดือนมกราคม พ.ศ. 2561 ทีมงานได้จัดทำตอนพิเศษ "I AM YOU สู้เพื่อฝัน" พร้อมกับปรับเปลี่ยนชื่อละครเป็น น้องใหม่ร้ายบริสุทธิ์ เดอะซีรีส์ ซึ่งพูดถึงตัวละครที่ชื่อ "ยู" ศิลปินฝึกหัดจากเกาหลีใต้ที่ถูกส่งตัวกลับบ้าน น้าชายของเขาจึงพยายามหาวิธีปลุกพลังของยูขึ้นมาอีกครั้ง ด้วยการส่งยูไปดูแลวงดนตรีโนเนมของนักเรียนโรงเรียนอารยะวิทย์ ซึ่งต่อมาเขาก็เข้าใจและเรียนรู้ถึงความฝันและความต้องการของตัวเองว่าคืออะไรกันแน่
โปเกมอน (ชุดวิดีโอเกม)
ตัวเกมนั้นปกติจะถูกปล่อยเป็นคู่ แต่ละคู่จะมีการเปลี่ยนแปลงเล็กน้อยอย่างเช่นโปเกมอนหรือยิมลีดเดอร์ที่อยู่เฉพาะของแต่ละภาค นอกจากนี้ยังมีการเผยแพร่ตัวเกมในรูปแบบอื่น ๆ เช่น ภาคที่เหนือกว่า หรือมักจะถูกเรียกโดยแฟนเกมว่าภาคที่สามหรือภาคปรับปรุง เป็นเกมที่บางครั้งจะปล่อยมาออกหลังจากเกมภาคหลักในรุ่นเดียวกันซึ่งจะเพื่มเนื้อหาให้แตกต่างจากภาคหลักเช่นเปลี่ยนเนื้อเรื่อง, เพิ่มสถานที่, เพิ่มโปเกมอนสายพันธุ๋ใหม่, เป็นต้น และภาคสร้างใหม่ที่จะถูกปล่อยออกมาในรุ่นอื่นสำหรับเครื่องเล่นเกมพกพาที่มีประสิทธิภาพมากขึ้นของนินเท็นโดและจะแตกต่างจากภาคดั้งเดิมตรงที่กราฟิกส์และเนื้อหา
รวมไปถึงภาคแยกทั้งหมดในวันที่ 24 พฤศจิกายน พ.ศ. 2560 เกมโปเกมอนมากกว่า 300 ล้านชุดได้ถูกจัดส่งไปทั่วโลกสำหรับเครื่องเล่นเกมพกพาและเครื่องเล่นเกมภายในบ้านของนินเท็นโด ทำให้โปเกมอนเป็นแฟรนไชส์วิดีโอเกมขายดีอันดับสองรองจากแฟรนไชส์มาริโอ นอกจากนี้โปเกมอนยังเป็นแฟรนไชส์สื่อที่ใหญ่ที่สุดในโลก และโปเกมอนโกมียอดดาวน์โหลดเกมผ่านมือถือทะลุ 1,000 ล้านทั่วโลก
รุ่น
เกมภาคหลักในแต่ละรุ่นนั้นนับเป็นจุดเริ่มต้นรุ่นใหม่ของแฟรนไซน์ โดยในเกมภาคหลักของแต่ละรุ่นจะมีโปเกมอนตัวใหม่, ตัวละครใหม่, และลูกเล่นใหม่หรืออาจจะเป็นระบบการเล่นใหม่ ซึ่งหลังจากการเผยแพร่ของเกมภาคหลักในแต่ละรุ่นสื่อต่าง ๆ ของโปเกมอนเช่น อนิเมะ, มังงะ, และเทรดดิงการ์ดเกมจะเพิ่มโปเกมอนหรือตัวละครที่มาจากเกมภาคหลักทุกครั้งที่รุ่นใหม่ได้เริ่มต้นขึ้น รุ่นที่แปดได้เริ่มต้นขึ้นด้วยเกมโปเกมอน ซอร์ดและชีลด์ มีกำหนดวางจำหน่ายทั่วโลกในวันที่ 15 พฤศจิกายน ปี พ.ศ. 2562
รุ่นที่หนึ่ง (2539–2542)
เกมโปเกมอนแรกเริ่มเป็นเกมประเภทวิดีโอเกมสวมบทบาทจากประเทศญี่ปุ่นที่สร้างขึ้นโดยซาโตชิ ทาจิริ ประธานบริหารบริษัทเกมฟรีก สำหรับเครื่องเกมบอย
เกมชุดโปเกมอนเริ่มต้นจากการเปิดตัวของ พ็อกเก็ตมอนสเตอร์ เรด และ กรีน สำหรับเครื่องเกมบอยที่ประเทศญี่ปุ่น หลังจากที่เกมเป็นที่นิยมภาค บลู ก็ถูกสร้างขึ้น ภาคบลูได้รับการดัดแปลงเป็น โปเกมอน เรด และ บลู เพื่อวางจำหน่ายในระดับสากล ภาค กรีน ไม่ได้ถูกวางจำหน่ายนอกประเทศญี่ปุ่น  หลังจากนั้นโปเกมอนภาคปรับปรุงของโปเกมอน เรดและบลู โปเกมอน เยลโลว์ ก็ได้ถูกวางจำหน่ายเพื่อให้ใช้จานสีของเครื่องเกมบอยคัลเลอร์ และได้รับแรงบันดาลใจมาจากโปเกมอนอนิเมะ เกมรุ่นแรกทั้งหมดนั้นมีโปเกมอนแรกเริ่มอยู่ทั้งหมด 151 สายพันธุ์ (ตามเนชันแนลโปเกเดกซ์ลำดับ เริ่มจากฟุชิงิดาเนะถึงมิว) ภูมิภาคของเกมรุ่นที่หนึ่งตั้งอยู่ในภูมิภาคคันโตซึ่งเป็นภูมิภาคแรกของโปเกมอนที่ได้แบบมาจากภูมิภาคที่มีอยู่จริง และเกมภาคแยกของรุ่นที่หนึ่งได้แก่ โปเกมอน พินบอล เป็นเกมที่มีระบบการเล่นเหมือนกับพินบอลแต่ในรูปแบบโปเกมอน สำหรับเครืองเกมบอยคัลเลอร์, โปเกมอน สแนป เป็นเกมจำลองการถ่ายภาพบนรางรถไฟ สำหรับเครื่องนินเท็นโด 64, โปเกมอน พัซเซิลลีก เป็นเกมที่ดัดแปลงมาจากเตตริส แอทแทคในรูปแบบโปเกมอน สำหรับเครื่องนินเท็นโด 64, และโปเกมอน สเตเดียม เป็นเกมโปเกมอนในรูปแบบสามมิติ สำหรับเครื่องนินเท็นโด 64 ที่งานนินเท็นโดสเปซเวิลด์ ปี พ.ศ. 2543 ได้มีการเปิดเผยเกมในเวลาสั้น ๆ ไปพร้อมกับการร้องเพลงของเนียสและแก๊งร็อคเก็ต ซึ่งเป็นหนึ่งของการเปิดตัวโปเกมอนโทเกปีและคิเรอิฮานะ ตัวเกมดังกล่าวนี้เรียกว่า ปาร์ตี้ของเนียส แต่ไม่ได้พัฒนาเป็นเกมที่เล่นแต่อย่างใด อย่างไรก็ตามเพลงและวิดีโอถูกเล่นในท้ายตอนของโปเกมอนอนิเมะ และในท้ายที่สุดซีดีเพลงปาร์ตี้ของเนียสก็ได้ถูกสร้างขึ้นเพื่อการขายปลีกที่ประเทศญี่ปุ่นในเวลาจำกัด
นมเปรี้ยว
นมเปรี้ยว หรือ โยเกิร์ต (yoghurt, yogurt, yoghourt (ภาษาอังกฤษใช้คำนี้เรียกรวม ๆ ทั้งนมเปรี้ยวและโยเกิร์ต)) เป็นผลิตภัณฑ์ที่ทำจากนมชนิดต่าง ๆ ไม่ว่าจะเป็นนมสด นมพร่องมันเนย หรือ นมถั่วเหลือง โดยการใช้แบคทีเรีย แลคโตบาซิลัส เอซิโดซิส และสเตรปโตคอคคัส เทอร์โมฟิลลัส เป็นหลักใส่ลงไปหมักผลิตภัณฑ์นมต่าง ๆ แบคทีเรียเหล่านี้ช่วยย่อยน้ำตาลแล็กโทสในนมให้เป็นกรดแล็กติก ทำให้มีภาวะกรดและมีรสเปรี้ยวโดยมีความเป็นกรด-เบสอยู่ระหว่าง 3.8-4.6 นมเปรี้ยว มี 2 ชนิด คือ ชนิดแรกเป็นนมเปรี้ยวที่มีลักษณะเป็นน้ำคล้ายเครื่องดื่ม อีกชนิดหนึ่งเป็นนมเปรี้ยวที่มีลักษณะเหลวข้นที่เรียกว่า โยเกิร์ต
ประวัติ
นักประวัติศาสตร์มีความเห็นว่า โยเกิร์ตเป็นอาหารที่รวมอยู่ในโภชนาการของชนเผ่าทราเซียน อันเป็นบรรพบุรุษเก่าแก่ที่สุดของชาวบัลแกเรีย ชาวทราเซียนเก่งในการเลี้ยงแกะ คำว่า yog ในภาษาทราเซียน แปลว่า หนาหรือข้น ส่วน urt แปลว่า น้ำนม คำ yoghurt น่าจะได้มาจากการสมาสของคำทั้งสองข้างต้น ในยุคโบราณราวศตวรรษที่ 4 ถึง 6 ก่อนคริสตกาล ชาวทราเซียนมีวิธีการเก็บรักษาน้ำนมไว้ในถุงที่ทำจากหนังแกะ เวลาเดินทางก็เอาถุงนี้คาดเอวไว้ ความอบอุ่นจากร่างกายร่วมกับจุลชีพที่มีอยู่ในหนังแกะ ช่วยให้เกิดปฏิกิริยาการหมักขึ้น น้ำนมในถุงก็กลายสภาพเป็นโยเกิร์ตไป
นักวิทยาศาสตร์บางคนสันนิษฐานว่า สิ่งที่มีมาก่อนโยเกิร์ตน่าจะเป็นน้ำนมหมักที่ใช้ดื่ม เรียกว่า คูมิส (Kumis) น้ำนมชนิดนี้ทำมาจากน้ำนมม้า โดยชนเผ่าที่มาอยู่ก่อนหน้าชาวบัลแกเรีย เช่น ชนเผ่าที่เร่ร่อนที่อพยพย้ายถิ่นฐานจากทวีปเอเชียมายังคาบสมุทรบอลข่าน ในปี ค.ศ. 681
ประโยชน์
นมเปรี้ยวเป็นอาหารที่ให้คุณค่าทางโภชนาการดีกว่านมสด เช่น โปรตีนเคซีนในนมเปรี้ยวจะถูกนำไปใช้ประโยชน์ต่อร่างกายได้ดีกว่า เพราะย่อยสลายได้ง่ายกว่า ดร.โยชิโร ชิมาซากิ ศึกษาว่าการกินนมเปรี้ยวที่มีกรดน้ำนมจะช่วยรักษาอนามัยปาก ป้องกันไม่ให้เป็นรำมะนาด
เจ้านางทิพย์ธิดา
เจ้านางทิพย์ธิดา หรือสำเนียงท้องถิ่นว่า ติ๊บสีลา (စဝ်နန်းတစ်ထီလာ; ไทเขิน: တိပ့္ထီးလား; ค.ศ. 1871 – ?) เป็นพระธิดาของเจ้าฟ้าโชติกองไท เป็นพระเชษฐภคินีของเจ้าฟ้าก๋องคำฟู และเจ้าฟ้าก้อนแก้วอินแถลง เจ้าผู้ครองรัฐเชียงตุง เจ้านางทิพย์ธิดาเคยเป็นผู้สำเร็จราชการเชียงตุง ทั้งเป็นอดีตมหาเทวีและผู้สำเร็จราชการรัฐเชียงคำ
พระประวัติ
เจ้านางทิพย์ธิดา เป็นพระธิดาของเจ้าฟ้าโชติกองไท เจ้าผู้ครองรัฐเชียงตุง หลังพระบิดาพิราลัย เจ้าฟ้าก๋องคำฟู พระอนุชาร่วมพระชนนีจึงกินเมืองเชียงตุงสืบมา แต่ครองเมืองได้ไม่นานนักก็พิราลัยไปอีก จึงสถาปนาเจ้าฟ้าก้อนแก้วอินแถลง พระอนุชาต่างมารดาครองเมืองต่อ ซึ่งขณะนั้นมีพระชันษาเพียง 14 ปี เจ้านางทิพย์ธิดาที่มีพระชันษา 16 ปี จึงขึ้นเป็นผู้สำเร็จราชการแทนพระองค์เป็นระยะเวลาสองปี
เมื่อจำเริญพระชันษา เจ้านางเสกสมรสกับเมียวซาแห่งรัฐเชียงคำ ประสูติการพระโอรสพระองค์หนึ่งคือเจ้าขุนหอคำ ภายหลังเจ้านางเลิกรากับเมียวซาแล้วย้ายกลับไปประทับที่เมืองเชียงตุง ทว่าเมียวซาเชียงคำพิราลัยขณะพระโอรสมีพระชันษา 11 ปี เจ้านางทิพย์ธิดาจึงขึ้นเป็นผู้สำเร็จราชการแทนพระองค์ ณ รัฐเชียงคำจนกว่าเจ้าขุนหอคำ พระโอรสจะมีพระชันษา 22 ปี รวมแล้วเจ้านางทิพย์ธิดาเป็นผู้สำเร็จราชการแทนพระองค์ที่รัฐเชียงคำเป็นเวลาอีก 11 ปี แต่หลังเจ้านางทิพย์ธิดาพ้นอำนาจจากเชียงคำแล้ว เจ้าขุนหอคำครองเมืองได้ 5 ปี ก็ถูกปลดออก เพราะทรงสังหารคนรับใช้ในหอคำ ทางสหราชอาณาจักรจึงคุมพระองค์ไว้ในตองจี แล้วยุบรัฐเชียงคำขึ้นกับรัฐเมืองนายแทน
เจ้านางทิพย์ธิดาเดิมมีฐานะร่ำรวยและมีชื่อเสียงโด่งดังยิ่ง เจ้านางมีพระชนม์ชีพในเมืองเชียงตุงและตองจีจนถึงช่วงสงครามโลกครั้งที่สองแต่ยากจนลงเพราะการพนัน แล้วพิราลัยในเมืองตองจี
พระจริยวัตร
เจ้านางทิพย์ธิดามีชื่อเสียงในฐานะนักธุรกิจหญิงที่ห้าวหาญ หลังทรงสละอำนาจจากเชียงคำแล้ว ทรงเริ่มประกอบธุรกิจเชิงพาณิชย์ต่าง ๆ ตั้งแต่การค้าช้างและรถยนต์ เคยเสด็จจากเชียงตุงไปตองจี ร่างกุ้ง และมะละแหม่งด้วยล่อ ทรงพกพระแสงปืนสำหรับป้องกันพระองค์ไปด้วย นอกจากนี้ยังเคยเดินทางข้ามทะเลไปเมืองกัลกัตตาและเดลีในประเทศอินเดีย
เจ้านางเคยเข้าเฝ้าสมเด็จพระราชินีแมรี ซึ่งตามเสด็จสมเด็จพระเจ้าจอร์จที่ 5 แห่งสหราชอาณาจักรเมื่อคราเสด็จประพาสบริติชอินเดีย ทว่าระหว่างทางเครื่องเพชรหาย เมื่อถึงเวลาเข้าเฝ้าสมเด็จพระราชินีในเดลีร่วมกับเหล่ารานีจากแว่นแคว้นต่าง ๆ ในอารักขาของสหราชอาณาจักร ที่แต่งองค์ทรงเครื่องด้วยเครื่องเพชรวูบวาบ แต่เจ้านางทิพย์ธิดากลับไม่มีเครื่องประดับใด ๆ บนพระวรกายเลย สมเด็จพระราชินีแมรีจึงตรัสว่า "ทิพย์ธิดาผู้น่าสงสาร ฉันได้ยินมาว่าเธออุตส่าห์ข้ามน้ำข้ามทะเลมาขึ้นเฝ้าฉัน แต่เครื่องเพชรกลับมาหายเสียอีก" เจ้านางทิพย์ธิดาจึงกราบทูลว่า "เครื่องเพชรของหม่อมฉันหายไป แต่ก็ได้เข้าเฝ้าพระองค์เพคะ" หลังจากนั้นสมเด็จพระราชินีแมรีทรงถอดพระธำมรงค์วงหนึ่งจากพระองคุลี สวมพระราชทานแก่เจ้านางทิพย์ธิดา
ฟงอวิ๋น ขี่พายุทะลุฟ้า ภาค 1
วัยเด็กของฟงและอวิ๋น
เนื้อเรื่องของฟงอวิ๋นเริ่มต้นด้วยบุรุษนาม สงป้า ยอดฝีมือซึ่งหวังจะเป็นใหญ่ในแผ่นดินตงง้วน. สงป้าได้ให้ธุลีดินทำนายอนาคตของตนเอง  ธุลีดินจึงได้ทำนายอนาคตของสงป้าไว้ว่า สงป้าจะเป็นใหญ่ได้ ถ้าได้วาตะ-เมฆา (ฟง-อวิ๋น) ช่วยเหลือ   แต่ธุลีดินยังได้กล่าวอีกว่า เมฆาแปรผันไม่หยุดนิ่ง วาตะรวดเร็วพัดผ่าน ตัวธุลีดินเองก็จึงไม่สามารถทราบได้ว่าแท้จริงแล้ว ฟงและอวิ๋นอยู่หนใด. อย่างไรก็ตามหลังจากนี้สงป้าได้ก่อตั้งพรรคใต้หล้าและได้แผ่ขยายอำนาจอย่างยิ่งใหญ่ไปทั่วแดนตงง้วน.
ต่อมาเนื้อเรื่องจะกล่าวถึงเนี่ยฟง โดยเนี่ยฟงเมื่อยังเด็กอาศัยอยู่อย่างมีความสุขในชนบทกับบิดาและมารดาตามแบบครอบครัวชาวนาธรรมดาทั่วไป. แท้จริงแล้วบิดาของเนี่ยฟงคือ จอมดาบคลุ้มคลั่งอุดร นาม เนี่ยเหยินหวังผู้ครอบครองดาบดื่มหิมะ ที่หวังจะละทิ้งยุทธภพและใช้ชีวิตอย่างสงบกับครอบครัว ซึ่งตรงข้ามกับความต้องการของภรรยาของเขานามเหยียนอิ๋งผู้ซึ่งแต่งงานกับเนี่ยเหยินหวังก็เพื่อจะได้เป็นสตรีอันดับหนึ่งผู้สูงศักดิ์ แต่ปัจจุบันนางเป็นได้เพียง อาซ้อเนี่ย เท่านั้น. เนื่องจากเนี่ยเหยินหวังไม่ต้องการให้เนี่ยฟงยุ่งเกี่ยวกับยุทธภพ จึงไม่ได้สอนวิชาดาบให้ แต่กลับสอนเคล็ดใจน้ำแข็งซึ่งเป็นวิชาที่ใช้ควบคุมสติอารมณ์แทน. และแล้วจุดพลิกผันชีวิตของครอบครัวเนี่ยก็มาถึง เมื่อวันหนึ่งมียอดกระบี่จากแดนทักษิณ ผู้ครอบครองกระบี่กิเลนไฟ นามต้วนซ่วย มาท้าประลองกับดาบคลุ้มคลั่งอุดร เนี่ยเหยินหวัง เพื่อวัดกันว่าใครจะเป็นจอมยุทธอันดับหนึ่งในแผ่นดิน. เนื่องจากเนี่ยเหยินหวังปฏิเสธไม่ยอมรับคำท้าประลองทำให้ ภรรยาของเขาผิดหวังมาก. ในคืนนั้นเนี่ยฟงได้ยินเสียงมารดาคุยกับบุรุษผู้หนึ่งซึ่งไม่ใช่บิดาของเขาว่า "เจ้าตัดสินใจจะไปกับข้าแล้วใช่ไหม?" "ใช่". ยังไม่ทันที่เนี่ยฟงจะได้พูดอะไร บิดาของเขาซึ่งแอบฟังอยู่เช่นกันก็พาเนี่ยฟง บินไปยังหุบเขาที่ห่างไกล. เนี่ยเหยินหวังคลุ้มคลั่งมากกับการจากไปของภรรยา เนื่องจากเขาจงใจทิ้งเกียรติยศ ชื่อเสียง ทั้งหมดเพื่อนาง แต่นางกับทิ้งเขาไปอย่างไม่ไยดี  ทำให้เนี่ยเหยินหวังจับดาบดื่มหิมะอีกครั้ง และจอมดาบคลุ้มคลั่งอุดรก็กลับคืนสู่ยุทธภพ. เหตุการณ์นี้ทำให้เนี่ยฟงได้รู้ว่าสายเลือดตระกูลเนี่ยจะมี ความคลุ้มคลั่ง สืบทอดทางกรรมพันธุ์ทุกรุ่น และบิดาของเขาจึงได้ให้เขาฝึกเคล็ดใจน้ำแข็งเพื่อคุมสติตนเอง. แต่บัดนี้บิดาของเขาผู้ซึ่งเป็นผู้ถ่ายทอดเคล็ดใจน้ำแข็ง ได้คลุ้มคลั่งและกลายเป็นปีศาจแห่งยุทธจักรที่ฆ่าคนไม่เลือก. ชีวิตที่สงบสุขของเนี่ยฟงจบลงภายในคืนเดียว คืนนั้นนั่นเอง.
จากนั้นเนื้อเรื่องจะตัดไปยังวัยเด็กของปู้จิงอวิ๋น ... ปู้จิงอวิ๋นมีบุคลิกเงียบขรึมตั้งแต่เด็ก ไม่ค่อยพูดจากกับคนอื่น ๆ  ปู้จิงอวิ๋นอยู่กับมารดาผู้ซึ่งเป็นม่ายเพียง 2 คน   ภายหลังมารดาได้แต่งงานใหม่กับ กระบี่คุณธรรม ฮั่วปู้เทียน ปู้จิงอวิ๋นจึงได้รับชื่อใหม่ว่า ฮั่วจิงเจี๋ย. ฮั่วปู้เทียนแม้มีบุตรชายอีก 2 คนแต่ก็รักจิงเจี๋ยเหมือนบุตรแท้ ๆ ของตน แม้ว่ามารดาของจิงเจี๋ยได้เสียชีวิตไปแล้ว ปู้เทียนก็ยังดูแลจิงเจี๋ยเป็นอย่างดี จนทำให้ลูกชายแท้ ๆ อีกสองคนไม่พอใจจิงเจี๋ยเป็นอย่างมาก อย่างไรก็ตามจิงเจี๋ยไม่เคยเรียกปู้เทียน ว่าพ่อ เลยแม้แต่ครั้งเดียว สิ่งนี้ทำให้ปู้เทียนคิดว่าจิงเจี๋ยยังไม่ยอมรับตนเป็นบิดา. จิงเจี๋ยมีพรสวรรค์ด้านวรยุทธสูง สามารถเรียนรู้เพลงกระบี่สกุลฮั่วได้อย่างรวดเร็ว ยิ่งทำให้ฮั่วปู้เทียนเอ็นดูจิงเจี๋ยมากขึ้นไปอีก แต่จิงเจี๋ยก็ยังคงเงียบขรึมเหมือนเดิม. อยู่มาวันหนึ่งเหตุการณ์ ที่พลิกผันชีวิตจิงเจี๋ยก็เกิดขึ้น เมื่อพรรคใต้หล้าของสงป้าได้แผ่ขยายอำนาจมาถึงเมืองที่สกุลฮั่วอยู่. สงป้าได้ส่ง มุสิกแดง ซึ่งเป็นจอมยุทธที่มีชื่อเสียงมาขู่ให้สกุลฮั่วยอมสวามิภักดิ์ ต่อพรรคใต้หล้า. ฮั่วปู้เทียนไม่ยอมสวามิภักดิ์ จึงได้เกิดการตอนสู้ขึ้น ฮั่วปู้เทียนแม้ขับไล่มุสิกแดงไปได้ ตนเองก็ได้รับบาดเจ็บ. อย่างไรก็ตาม ในระหว่างพักรักษาตัว ได้จิงเจี๋ยคอยปรุงยาให้กินเป็นอย่างดี ฮั่วปู้เทียนจึงซาบซึ้งเป็นอย่างมาก. ฮั่วปู้เทียนได้คิดแผนรับมือพรรคใต้หล้า แต่เมื่อประเมินแล้วคิดว่ามุสิกแดงบาดเจ็บหนักกว่าตน จึงจะรอให้พ้นงานครบรอบวันเกิดของตนเองไปก่อน ค่อยคิดวิธีต่อต้านอย่างจริงจัง. ฮั่วปู้เทียนได้ขอร้องให้จิงเจี๋ย มาในงานวันเกิดของตนเพื่อที่จะได้ประกาศให้คนทั่วไปได้รับรู้ว่า เขายังมีลูกชายที่น่าภูมิใจอีกคน ฮั่วจิงเจี๋ยแม้ไม่ได้เอ่ยปาก ก็พยักหน้าตกลง. ในงานวันเกิดฮั่วจิงเจี๋ยไม่ปรากฏตัว แต่กลับเป็นมุสิกแดงและ ค้างคาวไฟ พี่ชายที่ปรากฏตัวแทน ทำให้ปู้เทียนต้องรับศึกพร้อม ๆ กันถึงสองคนทั้งที่ยังไม่หายเจ็บ.
ความจริงแล้วจิงเจี๋ยไม่เคยกล่าวเรียกปู้เทียนว่าบิดาเลย แต่ก็มีความสำนึกในบุญคุณของปู้เทียนเป็นอย่างมาก และคิดที่จะเรียกบิดาในงานครบรอบวันเกิด เพื่อเป็นของขวัญชิ้นหนึ่งนั่นเอง. ในวันนั้นจิงเจี๋ยไปดักรอสิงโต เพื่อที่จะนำหัวสิงโตไปมอบให้กับปู้เทียนโดยเฉพาะ ซึ่งเด็กอายุเพียง 8 ขวบอย่างเขาก็ทำสำเร็จจนได้. อย่างไรก็ตามเมื่อไปถึงบ้านสกุลฮั่ว จิงเจี๋ยกลับพบว่าบ้านตกอยู่ในกองเพลิง และบิดานั้นได้ถูกมุสิกแดง และค้างคาวไฟ สังหารต่อหน้าต่อตานั่นเอง. "ท่านพี่ ยังมีเด็กในสกุลฮั่วอีกคนนี่ ประมุขสั่งให้เราสังหารให้หมด ไม่เว้นแม้แต่ เด็ก สตรี" มุสิกแดงกล่าวถึงจิงเจี๋ย. "ไม่มีความจำเป็นที่ต้องฆ่าเด็กนั่น มันไม่ใช่คนในสกุลฮั่วหรอก" ค้างคาวไฟกล่าว "ก็ขนาดมันเห็นคนในสกุลฮั่วทุกคนถูกสังหาร มันยังไม่มีแม้นน้ำตาซักหยดเดียว". "จริงของพี่ใหญ่ ถ้างั้นเรารีบตัดหัวฮั่วปู้เทียนไปให้ท่านประมุขกันดีกว่า" มุสิกแดงกล่าวต่อไป. แต่แล้วสิ่งที่ไม่มีใครคาดคิดก็เกิดขึ้น เมื่อจิงเจี๋ยได้ตัดศีรษะของบิดาตนเอง แล้วรีบโยนเข้ากองเพลิงทันที. มุสิกแดงตกใจเป็นอย่างมากเนื่องจากสงป้า จะไม่ปล่อยให้พวกตนรอดแน่นอนถ้าไม่แน่ใจว่างานที่มอบหมายให้ได้เสร็จลุล่วงไปแล้ว มุสิกแดงจึงรีบหมอบกระโจนเข้าไปในกองเพลิงอย่างตื่นตระหนกทันที. และแล้ว จิงเจี๋ยที่รอจังหวะอยู่แล้ว ก็ลงมือสังหารมุสิกแดงในขณะที่พุ่งเข้ากองเพลิงอย่างไม่ทันระวังตัว ที่แท้เด็ก 8 ขวบคนนี้ได้คำนวณทุกอย่างไว้หมดแล้ว และพร้อมที่จะแลกชีวิตกับสองจอมยุทธ์ เพื่อล้างแค้นให้บิดานั่นเอง.
จิมมี แคลนตัน
จิมมี แคนตัน (Jimmy Clanton) เกิดเมื่อ 2 กันยายน ค.ศ. 1938 ที่เมืองบาตันรูช ในรัฐลุยส์เซียนา สหรัฐอเมริกา เขาตั้งวงดนตรีของตัวเองตั้งแต่สมัยยังเรียนอยู่ในชั้นมัธยม ในยุค ปี 1956 นั้นเขาคือไอดอลคนหนึ่งของชาวอเมริกัน สมัยเรียนไฮสคูลเขามีวง Rockets เป็นวงดนตรีคู่ใจ เคยเป็นดีเจที่ WHEX ใน Columbia, Pennsylvania ในช่วงปี 1972 และ 1976 และทศวรรษ 1970 มีชื่ออยู่ในทำเนียบของ The Museum of the Gulf Coast Hall of Fame และ The Louisiana Music Hall of Fame
แหล่งข้อมูลอื่น
1938
Ptychogastriidae
Ptychogastriidae เป็นสกุลของไนดาเรียที่อยู่ในวงศ์ Trachymedusae.
พระกษิติครรภโพธิสัตว์
พระกษิติครรภ์โพธิสัตว์ได้รับมอบหมายจากพระศากยมุนีพุทธเจ้าให้เป็นผู้แสดงธรรมโปรดสัตว์ในกามภูมิ 6 ในช่วงที่พระองค์ปรินิพพานไปแล้วและพระศรีอริยเมตไตรยยังไม่ได้ลงมาตรัสรู้เป็นพระพุทธเจ้า พระกษิติครรภมีปณิธานสำคัญในการช่วยสัตวโลกทั้งหมดให้พ้นจากนรกภูมิ หากนรกยังไม่ว่างจากสัตว์นรกก็จะยังไม่ขอตรัสรู้เป็นพระพุทธเจ้า ด้วยเหตุดังกล่าว พระองค์จึงถือว่าเป็นพระโพธิสัตว์แห่งสัตว์ผู้ทุกข์ยากในอบายภูมิ มีนรกทั้งปวง เป็นต้น เช่นเดียวกับการเป็นผู้คุ้มครองเด็กทั้งหลาย และเทพอุปถัมภ์ของเด็กที่เสียชีวิตและทารกที่ตายจากการแท้งในวัฒนธรรมญี่ปุ่น
รูปลักษณ์ของพระโพธิสัตว์องค์นี้ ปกติมักทำเป็นรูปพระภิกษุมหายาน มีรัศมีเปล่งรอบพระเศียรซึ่งปลงพระเกศาแล้ว หัตถ์หนึ่งทรงจับไม้เท้าซึ่งใช้เปิดประตูนรก อีกหัตถ์หนึ่งทรงถือแก้วจินดามณี (แก้วสารพัดนึก) เพื่อประทานแสงสว่างท่ามกลางความมืด
สำหรับในประเทศไทยเอง หลวงจีนวิศวภัทร มณีปัทมเกตุ สือกว่างตู้ ชาวไทยผู้ออกบวชที่ภูเขาจิ่วหัวซาน สาธารณรัฐประชาชนจีน ผู้ก่อตั้งมูลนิธิพุทธจักษุวิชชาลัย อารามวัตรมหายาน (大乘禪寺：佛眼弘法基金會:地藏道場) พุทธมณฑลสาย 6 ได้สร้างวัดหรือธรรมสถาน เพื่ออุทิศแด่องค์พระกษิติครรภ์โพธิสัตว์โดยเฉพาะ โดยสร้างองค์พระกษิติครรภ์ ด้วยหินแกรนิตแกะสลักสูงรวมฐาน 13.99 เมตร และพระกษิติครรภ์ 6 ปาง ที่มีคติมาจากปุณฑริกสมาธิสูตร (蓮華三昩經) ที่ว่าพระกษิติครรภ์นิรมาณกายไปโปรดสัตว์ทั้ง 6 ภูมิ พร้อมพญายมราชทั้ง 10 ซึ่งในสูตรฝ่ายมหายานกล่าวว่า เป็นพระพุทธเจ้าและพระโพธิสัตว์องค์สำคัญ 10 พระองค์ นิรมาณกายมาโปรดสัตว์ และปฏิมากรรมหินแกะสลักนายนิรยบาล เป็นหินแกะสลักสูงใหญ่กว่าคนอีกรวมทั้งสิ้น 25 องค์โดยช่างฝีมือจากประเทศสาธารณรัฐประชาชนจีน ตามคติของพุทธมหายานแบบจีน และเผยแพร่กษิติครรภโพธิสัตว์มูลปณิธานสูตร (地藏本願經) และ กษิติครรภ์โพธิสัตว์ทศจักรสูตร （地藏十輪經) ซึ่งเป็นพระสูตรสำคัญของพระกษิติครรภ์ ซึ่งถือได้ว่าเป็นกษิติครรภมณฑล ที่มีอยู่ไม่กี่แห่งในโลก
ภาพรวม
จิตรกรรมฝาผนังสมัยก่อนราชวงศ์ถังของจีนที่ถ้ำผาม่อเกาและถ้ำผาหลงเหมิน ได้แสดงภาพของพระกษิติครรภมหาโพธิสัตว์ไว้ตามความนิยมในลักษณะดั้งเดิมของพระโพธิสัตว์ หลังสมัยราชวงศ์ถัง รูปลักษณ์ของพระองค์ได้แพร่หลายมากขึ้นในลักษณะของพระภิกษุมหายานถือไม้เท้า หรือคฑาขักขระ หรือไม้ค้ำในการธุดงค์ของพระมหายานและลูกประคำ
พระนามเต็มของพระองค์ในภาษาจีนคือ "ต้าหยวนตี้จั้งผู่ซ่า" ซึ่งแปลว่า มหาปณิธานกษิติครรภโพธิสัตว์ นามดังกล่าวนี้แสดงถึงปณิธานของพระองค์ซึ่งปรากฏอยู่ในพระสูตรมหายานต่าง ๆ ระบุว่าจะทรงรับภาระในการสั่งสอนสรรพสัตว์ทั้งปวงที่ในอยู่ในกามภูมิทั้งหกในโลก อันได้แก่ สัตว์นรก, เปรต, อสูร, เดรัจฉาน, มนุษย์ และเทพ (หมายความถึงสวรรค์ฉกามาพจรทั้ง 6 ชั้น) ตลอดยุคระหว่างศาสนาของพระโคตมพุทธเจ้าและพระศรีอริยเมตไตรย  ด้วยบทบาทที่สำคัญดังกล่าว ศาลาหรือวิหารซึ่งอุทิศแด่พระโพธิสัตว์พระองค์นี้จึงมักปรากฏอยู่เป็นศูนย์กลางของวัดพุทธมหายานฝ่ายตะวันออก โดยเฉพาะอย่างยิ่งภายในศาลาอนุสรณ์สถานหรือสุสานต่าง ๆ ซึ่งมนุษย์และหมู่สัตว์ไม่อาจหนีพ้นได้ ซึ่งบางอารามก็ประดิษฐานพระกษิติครรภ์อยู่ภายในโบสถ์ หรือวิหาร เคียงคู่กับพระศากยมุนีพุทธเจ้า และพระอวโลกิเตศวรโพธิสัตว์ก็มี ด้วยคติที่ว่า พระอริยเจ้าทั้ง 3 องค์นี้ คือพระผู้เป็นประธานโปรดสัตว์ในสหาโลกธาตุ หรือในจักรวาลนี้
กำเนิด
กำเนิดของพระกษิติครรภมหาโพธิสัตว์มีการกล่าวถึงเป็น 2 นัย นัยหนึ่งกล่าวว่าชาติกำเนิดเดิมของพระองค์เป็นธิดาพราหมณ์ อีกนัยหนึ่งเล่าเป็นเชิงตำนานว่าในสมัยราชวงศ์ถัง พระองค์ได้นิรมานกายเกิดเป็นราชกุมารแห่งอาณาจักรซิลลา ซึ่งภายหลังได้ออกผนวชเป็นพระภิกษุในพุทธศาสนา
ธิดาพราหมณ์
เรื่องราวของพระกษิติครรภโพธิสัตว์ปรากฏครั้งแรกในพระสูตรมหายานชื่อ "กษิติครรภโพธิสัตวมูลปณิธานสูตร" ( แต้จิ๋วเรียกว่า "ตี่จั่งอ๊วงพู่สักบึ้งง่วนเก็ง") หนึ่งในพระสูตรมหายานอันเป็นที่นิยมนับถือมากที่สุด พระสูตรนี้กล่าวว่าพระโคตมพุทธเจ้าครั้งยังเป็นพระโพธิสัตว์ตรัสเล่าก่อนจะจุติจากสวรรค์ชั้นดุสิตของพระองค์มาสู่ครรภ์ของพระนางสิริมหามายา แต่นักปราชญ์ส่วนมากเชื่อว่าถูกรวบรวมขึ้นในประเทศจีน เนื้อความของพระสูตรกล่าวถึงการบำเพ็ญกตัญญุตาธรรมของพระกษิติครรภโพธิสัตว์เมื่อครั้งเสวยพระชาติเป็นมนุษย์ ซึ่งนำไปสู่การตั้งมหาปณิธานเพื่อช่วยเหลือสรรพสัตว์ทั้งมวล